SL Uradni list Evropske unije L 179/24

IZVEDBENI SKLEP KOMISIJE (EU) 2017/1256

z dne 11. julija 2017

o predlogah in postopkih za izmenjavo informacij o nacionalnih delovnih programih mreže EURES na ravni Unije

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2016/589 Evropskega parlamenta in Sveta z dne 13. aprila 2016 o evropski mreži služb za zaposlovanje (EURES), dostopu delavcev do storitev na področju mobilnosti in nadaljnjem povezovanju trgov dela ter o spremembi uredb (EU) št. 492/2011 in (EU) št. 1296/2013 (1) ter zlasti člena 31(5) Uredbe,

po posvetovanju z Odborom EURES,

ob upoštevanju naslednjega:

(1) V Uredbi (EU) 2016/589 je pozvano k učinkovitemu sistemu na ravni Unije za izmenjavo informacij o nacionalni, regionalni in sektorski ponudbi delovne sile in povpraševanju po njej, ki se vzpostavi med Komisijo in državami članicami, državam članicam pa omogoča praktično sodelovanje znotraj mreže EURES.

(2) V skladu s členom 30(1) Uredbe (EU) 2016/589 morajo države članice zbirati in analizirati informacije, razčlenjene po spolu, o problemu pomanjkanja in presežka delovne sile na nacionalnih in sektorskih trgih dela, pri tem pa posebno pozornost nameniti najranljivejšim skupinam na trgu dela in regijam, ki jih je brezposelnost najbolj prizadela, ter o dejavnostih mreže EURES na nacionalni ravni in po potrebi čezmejni ravni.

(3) V skladu s členom 31(1) Uredbe (EU) 2016/589 morajo nacionalni uradi za usklajevanje pripraviti nacionalne delovne programe za dejavnosti mreže EURES v svoji državi članici. Izmenjava nacionalnih delovnih programov v okviru cikla priprave programov med državami članicami bi morala nacionalnim uradom za usklajevanje omogočiti, da vire mreže EURES usmerijo k ustreznim ukrepom in projektom ter s tem pospešijo razvoj mreže kot orodja, ki bo bolj usmerjeno k rezultatom ter se bo odzivalo na potrebe delavcev in delodajalcev glede na dinamiko trgov dela.

(4) Z izmenjavami med nacionalnimi uradi za usklajevanje in Evropskim uradom za usklajevanje v zvezi z njihovimi delovnimi programi ter skupno analizo osnutkov bi se izboljšalo delovanje mreže, povečala preglednost in okrepile priložnosti za sodelovanje v okviru mreže.

(5) Za izvajanje člena 31 Uredbe (EU) 2016/589 bi morali nacionalni uradi za usklajevanje v okviru priprave nacionalnih delovnih programov zbrati in preučiti informacije iz te določbe, ki so na voljo na nacionalni ravni, pozvani pa so tudi k upoštevanju vseh ustreznih poročil in dokumentov, ki so na voljo na ravni Unije.

(6) V skladu s členom 31(2) Uredbe (EU) 2016/589 bi morali nacionalni uradi za usklajevanje nacionalne delovne programe pripraviti vsako leto in v njih določiti vse glavne dejavnosti, ki jih je treba izvajati v okviru mreže EURES, skupne človeške in finančne vire, namenjene njihovemu izvajanju, ter mehanizme za spremljanje in ocenjevanje načrtovanih dejavnosti.

(7) Evropska komisija določi skupno predlogo za nacionalne delovne programe, katere struktura izraža skupni cilj Uredbe (EU) 2016/589, in tako zagotovi, da bodo vse države članice opredelile glavne dejavnosti, ki se bodo v okviru podpornih storitev izvajale za delavce in delodajalce iz členov 21 do 28 Uredbe (EU) 2016/589.

(8) Določiti bi bilo treba skupni časovni načrt za pripravo nacionalnih delovnih programov, pri tem pa upoštevati izkušnje, pridobljene s sodelovanjem nacionalnih koordinacijskih uradov pri skupni pripravi programov na podlagi Izvedbenega sklepa Komisije 2012/733/EU (2), in omogočiti zadostno prožnost glede na različne nacionalne ureditve.

(9) Izkoristiti bi bilo treba vse potencialne sinergije z ureditvami in postopki za zbiranje in analizo podatkov z več področij dejavnosti mreže EURES, ki se v skladu s členom 32 Uredbe (EU) 2016/589 izvajajo na nacionalni ravni, zlasti zato, da bodo nacionalni delovni programi uporabljali kazalnike, ki temeljijo na obstoječih praksah v javnih službah za zaposlovanje, ter bodo dosledni in prispevali k zbiranju podatkov iz izvedbenih sklepov, ki bodo sprejeti v skladu s členom 32(3) Uredbe (EU) 2016/589.

(10) Osebje mreže EURES pri članih in partnerjih mreže EURES bi moralo imeti dostop do ustreznih informacij o nacionalnih delovnih programih, da bi lahko bolje prispevalo k ciljem mreže EURES, kot so določeni v členu 6 Uredbe (EU) 2016/589.

(11) Informacije o dejavnostih in rezultatih, zbrane v okviru nacionalnih delovnih programov, lahko pomembno prispevajo k pripravi poročila o dejavnostih mreže EURES, ki ga mora Komisija v skladu s členom 33 Uredbe (EU) 2016/589 vsaki dve leti predložiti Evropskemu parlamentu, Svetu, Evropskemu ekonomsko-socialnemu odboru in Odboru regij, zato je treba preučiti, kateri deli delovnih programov se lahko dajo na voljo za ta namen –

SPREJELA NASLEDNJI SKLEP:

Člen 1

Predmet urejanja

V tem sklepu so določene ureditve, potrebne za izmenjavo informacij znotraj mreže EURES o pripravi programov njenih dejavnosti.

Zato so v njem določeni predloga, ki jo nacionalni uradi za usklajevanje uporabijo pri pripravi nacionalnih delovnih programov v skladu s členom 31(2) Uredbe (EU) 2016/589, in postopki za izmenjavo informacij o nacionalnih delovnih programih na ravni Unije.

Člen 2

Organizacija cikla priprave programov

1. Vsak nacionalni urad za usklajevanje v skladu s predlogo iz Priloge I vsako leto pripravi nacionalni delovni program za dejavnosti mreže EURES v svoji državi članici.

2. Osnutki nacionalnih delovnih programov so na voljo vsem nacionalnim uradom za usklajevanje, ki bodo imeli priložnost, da se pozanimajo o načrtovanih dejavnostih ter v zvezi z njimi predlagajo sodelovanje in izmenjavo informacij.

3. Predstavnikom socialnih partnerjev na ravni Unije, ki sodelujejo v skupini za usklajevanje, se omogoči, da dajo pripombe k osnutkom nacionalnih delovnih programov.

4. Po poteku obdobja za predložitev pripomb so končni nacionalni delovni programi na voljo vsem nacionalnim uradom za usklajevanje.

5. Nacionalni delovni programi v največji možni meri uporabljajo kazalnike in cilje, ki se uporabljajo za izvedbene akte, ki bodo sprejeti v skladu s členom 32(3) Uredbe (EU) 2016/589.

6. Uporabijo se lahko tudi drugi dodatni kazalniki.

7. Nacionalni uradi za usklajevanje vsako leto poročajo o izvajanju nacionalnih delovnih programov, pri čemer opredelijo rezultate načrtovanih dejavnosti.

Člen 3

Vloge in pristojnosti nacionalnih uradov za usklajevanje

Nacionalni uradi za usklajevanje so v svoji zadevni državi članici pristojni za:

(a) zbiranje, analiziranje in izmenjevanje potrebnih informacij v skladu s členom 30 Uredbe (EU) 2016/589 za pripravo svojega osnutka nacionalnega delovnega programa;

(b) pripravo svojega nacionalnega delovnega programa v skladu s predlogo iz Priloge I;

(c) spoštovanje rokov iz Priloge II za predložitev osnutkov nacionalnih delovnih programov;

(d) dajanje osnutka nacionalnega delovnega programa na voljo mreži s sredstvi, ki jih zagotovi Evropski urad za usklajevanje;

(e) sodelovanje v skupnem pregledu osnutkov nacionalnih delovnih programov za dokončanje takih programov in povečanje praktičnega sodelovanja pri zagotavljanju podpornih storitev delavcem in delodajalcem;

(f) dokončanje nacionalnega delovnega programa po skupnem pregledu;

(g) posodobitev nacionalnega delovnega programa, kjer je to potrebno, in dajanje posodobljenih dokumentov na voljo mreži s sredstvi, ki jih zagotovi Evropski urad za usklajevanje;

(h) poročanje o izvajanju dejavnosti iz nacionalnega delovnega programa, pri čemer spoštujejo roke iz Priloge II.

Člen 4

Vloge in pristojnosti Evropskega urada za usklajevanje

Evropski urad za usklajevanje je pristojen za podpiranje izmenjave informacij o nacionalnih delovnih programih med državami članicami in skupnega pregleda, zlasti z:

(a) izmenjavo informacij, ki so pomembne za člen 30 Uredbe (EU) 2016/589 in na voljo na ravni Unije, z nacionalnimi uradi za usklajevanje, ter pomočjo pri pripravi osnutkov nacionalnih delovnih programov;

(b) razvojem in vzdrževanjem orodja na ekstranetu portala EURES, s katerim so nacionalnim uradom za usklajevanje zagotovljene predloga iz člena 7 in vse povezane informacije o tem, kako jo izpolniti in predložiti, poleg tega pa tem uradom omogoča, da pregledajo osnutke nacionalnih delovnih programov drugih uradov in nanje predložijo pripombe;

(c) nadzorovanjem spoštovanja rokov iz Priloge II za predložitev osnutkov nacionalnih delovnih programov, skupni pregled in poročanje o izvajanju nacionalnih delovnih programov;

(d) zagotavljanjem morebitnih drugih orodij, usposabljanja in podpore, potrebnih za olajševanje izmenjave informacij in vzajemnega učenja o ciklu priprave programov;

(e) zagotavljanjem ustreznih elementov cikla priprave programov celotni mreži EURES v namenskem oddelku ekstraneta portala EURES za povečanje preglednosti in vzajemnega učenja;

(f) spodbujanjem nacionalnih uradov za usklajevanje k zagotavljanju doslednosti pri uporabi členov 31 in 32 Uredbe (EU) 2016/589;

(g) rednim obveščanjem skupine za usklajevanje o delovanju cikla priprave programov ter po potrebi s predlaganjem sprememb predloge in postopkov.

Člen 5

Vloge in pristojnosti članov in partnerjev mreže EURES

Člani in partnerji mreže EURES prispevajo k ciklu priprave programov mreže EURES z:

(a) zagotavljanjem podatkov o svojih razpoložljivih finančnih in človeških virih in načrtovanih dejavnostih, ki se bodo uporabili pri nacionalnem delovnem programu;

(b) izvajanjem ustreznih dejavnostih nacionalnega delovnega programa;

(c) zagotavljanjem podatkov o izvajanju svojih dejavnostih, ki se bodo uporabili pri nacionalnem poročilu o dejavnostih.

Člen 6

Vloge in pristojnosti skupine za usklajevanje

1. Skupina za usklajevanje podrobno spremlja uporabo člena 31 Uredbe (EU) 2016/589 ter je forum za izmenjavo stališč in dobre prakse za izboljšanje delovanja cikla priprave programov mreže EURES.

2. Skupina za usklajevanje enkrat na leto pregleda uporabo tega sklepa in s tem prispeva k poročilu o dejavnostih in poročilu o naknadni oceni, ki ju Komisija pripravi v skladu s členoma 33 in 35 Uredbe (EU) 2016/589.

3. Skupina za usklajevanje odloči, kateri elementi nacionalnih delovnih programov in nacionalnih poročil o dejavnostih so pomembni za vse osebje EURES in bi zato morali biti dostopni na ekstranetu portala EURES, da se zagotovi ustrezno izvajanje cikla priprave programov mreže EURES in dosežejo cilji mreže EURES, kot so določeni v členu 6 Uredbe (EU) 2016/589.

4. Skupina za usklajevanje odloči, katere informacije, ki izhajajo iz cikla priprave programov mreže EURES, so pomembne za poročila o dejavnostih mreže EURES v skladu s členom 33 Uredbe (EU) 2016/589 in se lahko uporabijo za pripravo osnutkov teh poročil.

Člen 7

Predloga

1. Nacionalni uradi za usklajevanje za pripravo osnutkov svojih nacionalnih delovnih programov uporabijo elektronsko različico predloge iz Priloge I.

2. Nacionalni uradi za usklajevanje lahko v vsak oddelek predloge iz Priloge I vključijo toliko dejavnosti, kot se jim zdi primerno.

3. Če je treba prilagoditi ali spremeniti orodje iz člena 4(b) ali kakršne koli informacije in dokumentacijo, povezane z njim, se Evropski urad za usklajevanje v skladu s členom 14 Uredbe (EU) 2016/589 pred sprejetjem nove različice posvetuje s skupino za usklajevanje.

Člen 8

Postopek

1. Nacionalni uradi za usklajevanje pri pripravi nacionalnih delovnih programov upoštevajo časovni načrt iz Priloge II.

2. Po fazi sprejetja so lahko nacionalni delovni programi ali njihovi deli mreži EURES na voljo na ekstranetu portala EURES.

Člen 9

Začetek veljavnosti

Ta sklep začne veljati dvajseti dan po objavi v Uradnem listu Evropske unije.

V Bruslju, 11. julija 2017 Za Komisijo Predsednik Jean-Claude JUNCKER

(1) UL L 107, 22.4.2016, str. 1.

(2) Izvedbeni sklep Komisije 2012/733/EU z dne 26. novembra 2012 o izvajanju Uredbe (EU) št. 492/2011 Evropskega parlamenta in Sveta glede uravnoteženja ponudbe in povpraševanja po prostih delovnih mestih ter postavitve mreže EURES na nove temelje (UL L 328, 28.11.2012, str.21)

PRILOGA I PREDLOGA, KI JO NACIONALNI URADI ZA USKLAJEVANJE UPORABIJO ZA PRIPRAVO SVOJIH LETNIH DELOVNIH PROGRAMOV Elektronska različica in vse konsolidirane pozneje spremenjene različice te predloge bodo nacionalnim uradom za usklajevanje na voljo na portalu EURES. Dejavnosti, spodaj navedene v različnih oddelkih predloge, so okvirne in niso izčrpne. 1. POVZETEK Vsebuje kratek pregled prednostnih nalog in glavnih dejavnosti delovnega programa v referenčnem obdobju. 2. SPLOŠNE PODPORNE STORITVE 2.1 Podporne storitve za delavce Oddelek vsebuje pregled dejavnosti, s katerimi se podpirajo delavci, kot so: — dejavnosti povezovanja ponudbe delovnih mest in povpraševanja po njih ter posredovanja zaposlitev (vključno s pomočjo pri pripravi prijav za zaposlitev in življenjepisov); — organizacija zaposlitvenih dogodkov; — zagotavljanje splošnih informacij in usmerjanja; — zagotavljanje posebnih informacij in usmerjanja (npr. glede delovnih pogojev in življenjskih razmer v namembni državi); — po potrebi druge dejavnosti. 2.2 Podporne storitve za delodajalce Oddelek vsebuje pregled dejavnosti, s katerimi se podpirajo delodajalci, vključno s posebno podporo za MSP, kot so: — dejavnosti povezovanja ponudbe delovnih mest in povpraševanja po njih ter posredovanja zaposlitev (vključno s pomočjo pri pripravi opisa zahtev za delovno mesto in razpisov prostih delovnih mest); — organizacija zaposlitvenih dogodkov; — zagotavljanje splošnih informacij in usmerjanja; — zagotavljanje informacij o posebnih predpisih v zvezi z zaposlovanjem oseb iz drugih držav članic in dejavnikih, ki lahko takšno zaposlovanje olajšajo; — po potrebi druge dejavnosti. 3. POSEBNE PODPORNE STORITVE 3.1 Podpora za vajeništva in pripravništva 3.2 Podporne storitve v čezmejnih regijah Oddelek vsebuje pregled dejavnosti za podpiranje obmejnih delavcev in delodajalcev na trgu dela v čezmejnih regijah, kot so: — dejavnosti povezovanja ponudbe delovnih mest in povpraševanja po njih ter posredovanja zaposlitev; — zagotavljanje informacij, pomembnih za poseben položaj obmejnih delavcev in delodajalcev; — razvoj rešitev, ki ponujajo „vse na enem mestu“, za podpiranje obmejnih delavcev in delodajalcev. — po potrebi druge dejavnosti. 3.3 Pomoč po začetku zaposlitve Oddelek vsebuje pregled dejavnosti, ki se izvajajo za boljšo vključitev mobilnega delavca na novo delovno mesto, kot so: — dejavnosti zagotavljanja splošnih informacij/ozaveščanja za delodajalce o vključevanju zaposlenih delavcev; — informacije o dejavnostih usposabljanja, ki so pomembne za vključitev delavcev (npr. jezikovno izobraževanje); — po potrebi druge dejavnosti. 3.4 Druge dejavnosti in prispevki k drugim programom Oddelek vsebuje informacije o sodelovanju v posebnih shemah za mobilnost delavcev, ki so finančno podprte s sredstvi iz proračuna EU ali nacionalnih virov, sodelovanju v dvostranskih ali večstranskih projektih o mobilnosti delavcev in vseh drugih dejavnostih, ki ne spadajo v zgoraj navedeni kategoriji. 4. VIRI IN UPRAVLJANJE 4.1 Človeški viri Ocenjeno skupno število članov osebja, ki dela pri mreži EURES, v ekvivalentu polnega delovnega časa (nacionalni urad za usklajevanje, člani in partnerji mreže EURES). 4.2 Finančni viri Ocenjena dodeljena sredstva v eurih, ki so na voljo tem organizacijam članicam, razčlenjena po virih, in sicer nacionalni viri, proračun EU (kjer je to ustrezno) in drugi viri (kjer je to ustrezno). 4.3 IT/Infrastruktura Orodja IT in infrastruktura, ki so namenjeni dejavnosti mreže EURES, ter dostop do drugih orodij v skupni uporabi s člani (npr. splošna infrastruktura javnih služb za zaposlovanje) in partnerji mreže EURES. 4.4 Upravljanje Oddelek vsebuje pregled dejavnosti, s katerimi se podpira delovanje nacionalne mreže, kot so: — dejavnosti ozaveščanja za nacionalno mrežo; — interoperabilnost in sodelovanje med nacionalnim uradom za usklajevanje ter člani in partnerji mreže EURES pri nacionalni mreži; — uvajanje novih in inovativnih pristopov k zagotavljanju storitev; — sodelovanje z drugimi zainteresiranimi stranmi, kot so socialni partnerji, druge mreže, službe za karierno orientacijo, gospodarske zbornice, organi, pristojni za socialno varnost in obdavčenje, itd. 4.5 Usposabljanje Oddelek vsebuje informacije o usposabljanju (tudi o predhodnem usposabljanju) na nacionalni, regionalni in lokalni ravni ter po potrebi informacije o drugih dejavnostih učenja, s katerimi se podpira izboljšanje spretnosti in znanja v okviru mreže. 4.6 Komuniciranje V oddelku so navedeni posebni ukrepi, ki izhajajo iz nacionalnih komunikacijskih načrtov in/ali komunikacijske strategije mreže EURES ter po potrebi drugih pomembnih komunikacijskih dejavnosti in dejavnosti ozaveščanja, ki naj bi se po načrtih izvajali v referenčnem obdobju ter so pomembni za podporne storitve iz zgornjih oddelkov 2 in 3. 4.7 Spremljanje in ocenjevanje dejavnosti V oddelku so navedena orodja za merjenje učinkov in rezultatov dejavnosti mreže EURES na nacionalni ravni.